ཕྱི་ལོ་༡༩༨༦ལོར་ཁོང་དགུང་ལོ་༡༧ལ་སོན་པ་དང་སྐབས་དེར་༸ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ་མཆོག་རང་ཡུལ་དུ་གཞིས་སྐོར་ཐེངས་དང་པོ་ཕེབས་སྐབས་གྲུབ་དབང་ཤེས་རབ་དགེ་ལེགས་རིན་པོ་ཆེའི་བཀའ་བཞིན།ཡོངས་འཛིན་སྨྲ་བའི་སེང་གེའི་དྲུང་ནས་གཙང་གཙུག་གི་སྡོམ་ཁྲིམས་བཞེས་ཏེ་མཚན་དུ་ཚངས་པ་བསྟན་འཛིན་ཞེས་གསོལ།དེ་ནས་ཁྱུང་དཀར་གཡུང་དྲུང་བསྟན་རྒྱས་གླིང་གི་ཁྲི་འཛིན་གྲུབ་དབང་ཤེས་རབ་དགེ་ལེགས་རིན་པོ་ཆེའི་དྲུང་ནས་བོན་སྤྱོད་ཆོ་གའི་སྐོར་གྱེར་འཕྲིན་ལས་དང་།བཅའ་འདོན་རྡུང་གསུམ།འབུད་བཀྲོལ་སོགས་བོན་སྤྱོད་ཆོ་གའི་ཕྱག་ལེན་སྐོར་ལ་སློབ་སྦྱོང་གནང་།དེ་རྗེས་སྟེང་ཆེན་དགོན་གྱི་མཁན་རིན་པོ་ཆེ་འོད་ཟེར་སྦྱིན་པ་ཕུན་ཚོགས་ཀྱི་དྲུང་ནས་སྔོན་འགྲོ་དངོས་གཞི་སྦྱངས་པ་མ་ཟད་དབང་ལུང་ཁྲིད་གསུམ་གྱི་ཟབ་གདམས་མང་པོ་ཞུས།དེ་མིན་གཡུང་གླིང་དགེ་སློང་ཤེས་རབ་བསྟན་འཛིན་རིན་པོ་ཆེ་སོགས་བླ་མ་དུ་མའི་དྲུང་ནས་དབང་ལུང་མན་ངག་ཅི་རིགས་པ་གསན་ཞུས་གནང་ཡོད།དགུང་གྲངས་༢༠བཞེས་སྐབས་ལུང་དཀར་སློབ་དཔོན་དྲང་སྲོང་ཚུལ་ཁྲིམས་རྣམ་དག་མཆོག་སློབ་དཔོན་དུ་བསྟེན་ནས་མཚན་ཉིད་རིག་པའི་སྒོར་ཞུགས་ཏེ་ལོ་ངོ་བཞིའི་རིང་ཁྱུང་པོ་རི་བོ་རྩེ་དྲུག་དང་།ལུང་དཀར་གཤེན་བསྟན་རིན་ཆེན་གླིང་གཉིས་སུ་བསྡུས་རྟགས་བློ་གསུམ་དང་།ཕར་ཕྱིན།མཛོད་འདུལ་སོགས་གཞུང་ལུགས་ཁག་ལ་སྦྱོང་བརྩོན་གནང་ཞིང་འབད་པ་ལྷུར་དུ་བླངས་པ་མ་ཟད་མདོ་སྔགས་སེམས་གསུམ་གྱི་ཟབ་གདམས་ཁག་ནས་དབང་ལུང་ཁྲིད་ཀ་མང་པོ་གསན་ཞུས་མཛད།